Predkladacia správa

Informácia o materiáli Národná správa Dohovoru o mokradiach majúcich medzinárodný význam predovšetkým ako biotopy vodného vtáctva k 8. zasadnutiu Konferencie zmluvných strán – COP 8, ktorá sa bude konať vo Valencii (Španielsko), predstavuje vlastný iniciatívny materiál Ministerstva životného prostredia Slovenskej republiky vyplývajúci zo záväzkov štátu ako zmluvnej strany Dohovoru o mokradiach majúcich medzinárodný význam predovšetkým ako biotopy vodného vtáctva (Oznámenie Federálneho ministerstva zahraničných vecí č. 396/1990 Zb.), ktorý bol uzatvorený 2. februára 1971 v Ramsare (Irán). Slovenská republika k nemu pristúpila 2. júla 1990.

Podľa článku 1 Dohovoru o mokradiach majúcich medzinárodný význam predovšetkým ako biotopy vodného vtáctva (ďalej len „Dohovor o mokradiach“, prípadne vyplývajúc z kontextu len „dohovor“) sa mokraďami rozumejú územia s močiarmi, slatinami, rašeliniskami a vodami prirodzenými alebo umelými, trvalými alebo dočasnými, stojatými alebo tečúcimi, sladkými, brakickými alebo slanými, včítane územia s morskou vodou, ktorej hĺbka pri odlive nepresahuje 6 metrov.

Dohovor vznikol ako následok znepokojenia nad zvyšujúcim sa miznutím mokradí v krajine. Mokrade sú nevyhnutné pre zabezpečenie života a potrieb ľudí. Patria medzi najproduktívnejšie biotopy sveta a poskytujú celý rad úžitkov. Všeobecným cieľom dohovoru je zabezpečiť rozumné využívanie mokradí, tzn. ich trvalo udržateľné využívanie v prospech ľudstva takým spôsobom, aby zostali zabezpečené prírodné vlastnosti ekosystému.

Pre Slovensko je záujmom i záväzkom chrániť mokrade, rozvíjať medzinárodnú spoluprácu pri ochrane mokradí, udržiavať komunikáciu v záležitostiach týkajúcich sa ochrany mokradí a podporovať prácu dohovoru.

Predkladaný materiál je rozdelený do dvoch častí podľa schváleného formátu Národnej správy k 8. zasadnutiu Konferencie zmluvných strán a je koncipovaný vo forme otázok a odpovedí. Celkovo obsahuje 8 súhrnných cieľov rozdelených do operatívnych cieľov: 1. časť (súhrnné ciele 1 – 3) obsahuje 12 operatívnych cieľov, 2. časť (súhrnné ciele 4 – 8) 16. Materiál obsahuje rámcové návrhy národných aktivít a ciele so zodpovedným útvarom za danú úlohu.

Materiál neobsahuje doložku finančných, ekonomických, environmentálnych vplyvov a vplyvov na zamestnanosť, pretože Informácia o Národnej správe Dohovoru o mokradiach majúcich medzinárodný význam predovšetkým ako biotopy vodného vtáctva k 8. zasadnutiu Konferencie zmluvných strán – COP 8 nemá dopad na Štátny rozpočet SR. Nároky na štátny rozpočet vyplývajúce z rámcových cieľov budú nárokované v budúcnosti vo vlastných materiáloch predkladaných MŽP SR na rokovanie vlády SR.

Pred medzirezortným pripomienkovým konaním bola Národná správa pripomienkovaná aj členmi Slovenského ramsarského výboru (odborný, poradný, iniciatívny a koordinačný orgán ministra životného prostredia SR). Po prerokovaní vládou SR bude predložená Sekretariátu dohovoru (Ramsarské Byro) v Glande (Švajčiarsko).